Schneeberg

Schneeberg je sakske město w Rudnohórskim wokrjesu. Pjate najwjetše město wokrjesa nadeńdźe so 17 kilometrow juhowuchodnje Šwikawy a tři kilometry zapadnje města Aue při rěčce Schlema, lěwym přitoku Šwikawskeje Modłeje, a ma něhdźe 15.000 wobydlerjow. Schneeberg leži w hornim dźělu zapadnych Rudnych horinach na 470 metrow wysokej horje Schneeberg, wot kotrejež dósta swoje mjeno.

Sydlišćo załoži so po wotkrywanju wulkich łožišćow slěbra, cyna a kopora we wokolinje dnja 6. februara 1471. Wot 16. lětstotka wudobywachu w Schneebergu tež kobalt a bismut. Hižo 1453 běchu so naspomnili podkopki uff dem Sneberge bie Zcwickau („na Sněžniku pola Šwikawy“). Kónc 19. lětstotka běchu łožišća wučerpane, tak zo zhubi Schneeberg nachwilnje swój wuznam jako hórnistwowe stejišćo. Nowy rozkćěw wuskutkowaše wudobywanje urana po Druhej swětowej wójnje přez SAG Wismut.

 Politika 
Schneeberg słuša k sakskemu wólbnemu wokrjesej 14 (Rudne hory 2) a k zwjazkowemu wólbnemu wokrjesej 164 (Rudne hory I).

 Žórła 

 Wotkazaj 



Kategorija:Město w Sakskej
Kategorija:Załožene 1471
Kategorija:Sydlišćo w Rudnohórskim wokrjesu